proxectonos/corpus_dominio_legal_administrativo_tmp huggingface dataset:
RESOLUCIÓN do 20 de outubro de 2017 pola que se dá publicidade a unha encomenda de xestión, para os anos 2017 e 2018, á Empresa Pública de Servizos Agrarios Galegos, S.A. (Seaga), cofinanciada polo Fondo Europeo de Desenvolvemento Rexional nunha porcentaxe máxima dun 80 % no marco do programa operativo Feder Galicia 2014-2020, eixe 06, prioridade de investimento 06.04, obxectivo específico 06.04.01.
Consellería de Medio Ambiente e Ordenación do Territorio — III. Outras disposicións — 03/11/2017

Encomenda de xestión relativa ás obras de recuperación, restauración, adecuación e limpeza de puntos de vertedura incontrolada en diferentes concellos de Galicia, para os anos 2017 e 2018, cofinanciada polo Fondo Europeo de Desenvolvemento Rexional nun máximo dun 80 % no marco do programa operativo Feder Galicia 2014-2020, eixe 06, prioridade de investimento 06.04, obxectivo específico 06.04.01.
Actividade: execución das obras de recuperación, restauración, adecuación e limpeza de puntos de vertedura incontrolada en diferentes concellos de Galicia. Os traballos encomendados consisten en actuacións de clasificación dos residuos para a súa reciclaxe ou valorización, na perfilaxe e no acondicionamento dos residuos inertes, na revexetación mediante o estendido de terra vexetal e a sementeira con especies pratenses. Inclúese o levantamento GPS do punto de vertedura incontrolada, a reportaxe fotográfica anterior e posterior á execución e a elaboración e redacción de informes.
Natureza e alcance da xestión encomendada: esta encomenda ten natureza intersubxectiva, ao ter Seaga a consideración de medio instrumental da Administración, segundo o disposto no punto 2 do artigo 1 da Instrución conxunta das consellerías de Economía e Facenda e do Medio Rural sobre o réxime das encomendas á empresa pública Seaga, do 19 de marzo de 2007.
Prazo de vixencia: os traballos encomendados comezarán o día seguinte a que a Dirección Xeral de Calidade Ambiental e Cambio Climático, a través da persoa designada por ela, como coordinadora da encomenda, dea a orde de inicio dos traballos. Debe finalizar, como data límite, o 31 de decembro de 2018.
Modalidade de financiamento: esta encomenda finánciase nun 80 % a través do Fondo Europeo de Desenvolvemento Rexional, no marco do programa operativo Feder Galicia 2014-2020, eixe 06, prioridade de investimento 06.04, obxectivo específico 06.04.01.
Santiago de Compostela, 20 de outubro de 2017
ORDE do 17 de outubro de 2017 pola que se resolve a integración da Biblioteca Pública Municipal do Pino na Rede de bibliotecas de Galicia.
Consellería de Cultura, Educación e Ordenación Universitaria — III. Outras disposicións — 03/11/2017

Vista a proposta do secretario xeral de Cultura e de conformidade co establecido no artigo 38 do Decreto 41/2001, do 1 de febreiro, de refundición da normativa en materia de bibliotecas,
Primeiro. Integrar na Rede de bibliotecas de Galicia á Biblioteca Pública Municipal do Pino.
Segundo. A resolución favorable de integración estará condicionada á sinatura dun convenio onde se recolla a obriga por parte do centro bibliotecario de prestar un servizo público que se deberá axustar ao estipulado no Decreto 41/2001, do 1 de febreiro, e que poderá responder nos restantes termos ás especiais características de cada tipo de centros.
Terceiro. O prazo de sinatura deste convenio non deberá ser superior aos tres meses. De non cumprirse este prazo, deixarase sen efecto a posible resolución favorable e suporá o arquivamento definitivo da solicitude.
Cuarto. O posterior incumprimento do dito convenio poderá ser motivo de exclusión temporal ou definitiva, do centro bibliotecario de que se trate, da Rede de bibliotecas de Galicia.
Santiago de Compostela, 17 de outubro de 2017
ORDE do 24 de outubro de 2017 pola que se modifica a composición do Consello Social da Universidade da Coruña.
Consellería de Cultura, Educación e Ordenación Universitaria — III. Outras disposicións — 07/11/2017

Mediante a Orde do 22 de febreiro de 2017 (DOG do 10 de marzo) fíxose pública a composición do Consello Social da Universidade da Coruña.
A Lei 6/2013, do 13 de xuño, do Sistema universitario de Galicia, establece que o consello social estará integrado por un máximo de trinta e unha persoas membros.
A Lei 6/2013, no seu artigo 77.3, establece que a representación dos intereses sociais no consello social corresponde a personalidades da vida cultural, profesional, económica, laboral ou social, de acordo coa seguinte distribución: o presidente ou presidenta do consello social; seis membros designados polo Parlamento de Galicia; seis membros designados pola Xunta de Galicia; un membro designado por cada un dos sindicatos máis representativos no territorio da Comunidade Autónoma de Galicia; catro membros designados polas organizacións empresariais máis representativas dos sectores estratéxicos da economía galega na área de influencia da universidade; un membro designado polas corporacións dos municipios en que se sitúan os campus; un membro designado pola asociación de antigos alumnos de cada unha das universidades, un membro designado polos colexios profesionais, a través da súa entidade asociativa máis representativa, vinculados coa oferta formativa de cada unha das universidades.
Con data do 20 de outubro de 2017, o Consello Social da Universidade da Coruña comunicoulle á Consellería de Cultura, Educación e Ordenación Universitaria que o Pleno do Parlamento, na sesión que tivo lugar o 26 de setembro de 2017, acordou designar a José Ramón Louzao Cabo representante do Parlamento de Galicia no Consello Social da UDC, en substitución, por renuncia, de Luis Felipe Llamas Gómez. Xúntase declaración xurada de compatibilidade do novo membro.
O artigo 77.4 da Lei 6/2013, do 13 de xuño, establece que os acordos de designación de membros do consello social lle serán comunicados á persoa titular da consellería competente en materia de universidades, quen procederá ao seu nomeamento mediante orde da súa consellería.
A condición de persoa membro do consello social adquírese unha vez cumpridos os requisitos de designación, nomeamento e publicación no Diario Oficial de Galicia, e produce efectos a partir desa data.
Por todo iso,
Artigo 1
Nomear a José Ramón Louzao Cabo representante do Parlamento de Galicia no Consello Social da Universidade da Coruña, en substitución, por renuncia, de Luis Felipe Llamas Gómez.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 24 de outubro de 2017
ORDE do 23 de outubro de 2017 pola que se publica a concesión dos premios extraordinarios de educación secundaria obrigatoria ao rendemento académico correspondentes ao curso 2016/17, convocados pola Orde do 23 de maio de 2017 (Diario Oficial de Galicia do 7 de xuño).
Consellería de Cultura, Educación e Ordenación Universitaria — III. Outras disposicións — 07/11/2017

A Orde do 23 de maio de 2017 (DOG do 7 de xuño) pola que se convocan os premios extraordinarios de educación secundaria obrigatoria ao rendemento académico, correspondentes ao curso 2016/17, establece no seu artigo 13.2 que a persoa titular da Dirección Xeral de Educación, Formación Profesional e Innovación Educativa elevará a proposta feita polo tribunal á persoa titular da Consellería de Cultura, Educación e Ordenación Universitaria, quen emitirá a correspondente orde de adxudicación para a súa publicación no Diario Oficial de Galicia.
Unha vez realizadas as probas, publicadas as cualificacións provisionais obtidas polos candidatos e candidatas no portal educativo https://www.edu.xunta.es, resoltas as reclamacións presentadas, vista a acta coa proposta definitiva do tribunal de adxudicación dos premios extraordinarios e a proposta do director xeral de Educación, Formación Profesional e Innovación Educativa,
Primeiro. Conceder os premios extraordinarios de educación secundaria obrigatoria ao rendemento académico correspondentes ao curso 2016/17 ao alumnado que figura no anexo desta orde.
Segundo. Esta orde de adxudicación dos premios poderá ser impugnada mediante recurso potestativo de reposición, ante o conselleiro de Cultura, Educación e Ordenación Universitaria, no prazo dun mes contado a partir do día seguinte ao da data de publicación no Diario Oficial de Galicia, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administacións públicas, ou ben directamente mediante recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses desde tal publicación, segundo prevé o artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 23 de outubro de 2017
ORDE do 23 de outubro de 2017 pola que se modifica a autorización do centro privado Andaina do concello de Culleredo.
Consellería de Cultura, Educación e Ordenación Universitaria — III. Outras disposicións — 07/11/2017

A representante da titularidade do centro privado Andaina, do concello de Culleredo (A Coruña), solicita a ampliación de seis (6) unidades de educación primaria.
Logo da tramitación do expediente de acordo co establecido no Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias, e coa Orde do 20 de setembro de 1995 que o desenvolve, por proposta da Dirección Xeral de Centros e Recursos Humanos
Artigo 1. Autorización de ensinanzas
Autorizar a ampliación de seis (6) unidades de educación primaria no centro privado cuxos datos se detallan a seguir:
Artigo 2. Inicio da actividade
Para a posta en funcionamento das unidades que se amplían, a Xefatura Territorial da Consellería de Cultura, Educación e Ordenación Universitaria da Coruña, logo do informe do Servizo Territorial de Inspección Educativa, aprobará expresamente a relación do persoal que impartirá docencia.
Artigo 3. Inscrición no Rexistro de Centros
Esta orde dará lugar á correspondente inscrición no Rexistro de Centros da Comunidade Autónoma de Galicia.
Artigo 4. Modificación da autorización
O centro queda obrigado ao cumprimento da normativa vixente e a solicitar a oportuna revisión cando teña que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición, ante esta consellería, no prazo de un mes contado a partir do día seguinte ao da súa publicación no Diario Oficial de Galicia, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente o recurso contencioso-administrativo, no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 23 de outubro de 2017
RESOLUCIÓN do 5 de outubro de 2017, da Secretaría Xeral Técnica da Consellería de Infraestruturas e Vivenda, pola que se dá publicidade a unha encomenda de xestión de carácter técnico á Axencia Galega de Infraestruturas relativa ao procedemento de licitación e execución do servizo para a redacción do proxecto de construción dun novo edificio administrativo para a Xunta de Galicia, así como a modificación urbanística do Plan xeral de ordenación municipal de Santiago de Compostela.
Consellería de Infraestruturas e Vivenda — III. Outras disposicións — 09/11/2017

De conformidade cos artigos 8 e 9 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, dáse publicidade á encomenda de xestión da Consellería de Infraestruturas e Vivenda á Axencia Galega de Infraestruturas para a realización de traballos técnicos que se susciten no procedemento de licitación e execución do servizo para a redacción do proxecto de construción dun novo edificio administrativo para a Xunta de Galicia, así como a modificación urbanística do Plan xeral de ordenación municipal de Santiago de Compostela, que ten as seguintes características:
– Obxecto: emisión dos informes técnicos de valoración das ofertas presentadas na licitación do servizo para a redacción do proxecto de construción dun novo edificio administrativo para a Xunta de Galicia, así como a modificación urbanística do Plan xeral de ordenación municipal de Santiago de Compostela, e calquera outro informe de carácter técnico que sexa requirido no curso do proceso de licitación e dirección técnica dos estudos que realice a empresa adxudicataria do servizo asumindo a función de responsable do contrato.
– Natureza e alcance da xestión encomendada: esta encomenda ten natureza intersubxectiva ao realizarse entre órganos (Consellería de Infraestruturas e Vivenda e Axencia Galega de Infraestruturas) dotados de personalidade xurídica propia e ser a Axencia Galega de Infraestruturas medio propio e servizo técnico da Administración xeral da Comunidade Autónoma de Galicia e dos poderes adxudicadores dependentes dela.
– Prazo de vixencia: desde a súa sinatura, que tivo lugar o 4 de outubro de 2017, ata a extinción do contrato.
– Supostos en que procede a finalización anticipada da encomenda: incumprimento total ou parcial dalgunha das partes ou mutuo acordo.
Santiago de Compostela, 5 de outubro de 2017
CORRECCIÓN DE ERROS. Orde do 30 de outubro de 2017 pola que se establecen as bases reguladoras das axudas destinadas a garantir a subministración de auga ás explotacións agrarias, e se convocan para o ano 2017.
Consellería do Medio Rural — III. Outras disposicións — 09/11/2017

Advertidos erros na Orde do 30 de outubro de 2017, publicada no
Diario Oficial de Galicia
número 208, do 2 de novembro de 2017, cómpre facer as oportunas correccións:
Na páxina 50758, no primeiro parágrafo do artigo 3, onde di: «..., das zonas declaradas de alerta ou de prealerta por seca no ano 2017 nas demarcacións hidrográficas de Galicia Costa, Miño-Sil e do Douro no momento da publicación desta convocatoria», debe dicir: «..., das zonas declaradas de alerta ou de prealerta por seca no ano 2017 nas demarcacións hidrográficas de Galicia Costa, Miño-Sil, Cantábrico occidental e do Douro no momento da publicación desta convocatoria».
Na páxina 50759, no primeiro parágrafo desta páxina, onde di: «b) Ter localizada a explotación principal nunha zona declarada de alerta ou prealerta no ano 2017 nas demarcacións hidrográficas de Galicia Costa, Miño-Sil e do Douro no momento da publicación desta convocatoria», debe dicir: «b) Ter localizada a explotación principal nunha zona declarada de alerta ou prealerta no ano 2017 nas demarcacións hidrográficas de Galicia Costa, Miño-Sil, Cantábrico occidental e do Douro no momento da publicación desta convocatoria».
Na páxina 50760, no apartado a) do punto primeiro do artigo 5, onde di: «Novas estruturas e mellora das estruturas existentes para o abastecemento de auga tales como balsas de almacenamento, bebedoiros, conducións para o seu abastecemento, sempre que non supoña unha nova captación de auga», debe dicir: «Novas estruturas e mellora das estruturas existentes para o abastecemento de auga tales como balsas de almacenamento, bebedoiros, conducións para o seu abastecemento, sempre que non supoña unha nova captación de auga nunha canle fluvial».
EXTRACTO da Orde do 31 de outubro de 2017 pola que se establecen as axudas económicas ás familias para a atención a domicilio de nenas e nenos menores de doce anos a través do programa Bono coidado e se procede á súa convocatoria.
Consellería de Política Social — III. Outras disposicións — 10/11/2017

BDNS (Identif.): 369809.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base nacional de subvencións:
(http://www.pap.minhap.gob.es/bdnstrans/index):
Primeiro.
Persoas beneficiarias
1. Poderán ser beneficiarias das axudas do programa Bono coidado os pais/nais, titores/as, ou as persoas que teñan en situación de acollemento familiar ou garda preadoptiva nenos/as menores de doce anos residentes na Comunidade Autónoma de Galicia que se atopen nos supostos seguintes:
a) Ter unha nena ou un neno nacida/o con posterioridade ao 31 de decembro de 2005 respecto da anualidade 2017 e con posterioridade ao 31 de decembro de 2006 respecto da anualidade 2018.
b) Que a renda da unidade familiar, entendida como a suma da base impoñible xeral e da base impoñible do aforro, non supere os 45.000 € ou os 13.500 €
per cápita
. Para estes efectos, terase en conta a declaración do IRPF do ano 2015 respecto da anualidade 2017 e do ano 2016 respecto da anualidade 2018.
2. Ademais, as persoas beneficiarias teñen que cumprir os requisitos establecidos no artigo 10 da Lei 9/2007, do 13 de xuño, de subvencións de Galicia.
Segundo.
Obxecto
Establecer as bases reguladoras polas cales se rexerá a concesión de axudas económicas, en réxime de concorrencia non competitiva, ás familias con nenos e nenas menores de doce anos que teñan a súa residencia en Galicia e precisen dun recurso personalizado a domicilio para cubrir necesidades puntuais derivadas da conciliación das obrigas laborais e persoais e as responsabilidades familiares que se produzan entre o 1 de outubro de 2017 e o 30 de setembro de 2018 (código de procedemento BS412A), así como proceder á súa convocatoria.
Terceiro.
Bases reguladoras
Orde do 31 de outubro de 2017 pola que se establecen as axudas económicas ás familias para a atención a domicilio de nenas e nenos menores de 12 anos a través do programa Bono coidado e se procede á súa convocatoria.
Cuarto.
Importe
A axuda consistirá nunha achega económica, cuxa contía estará en función da renda
per cápita
da unidade familiar, para contribuír ao pagamento do importe de servizos de atención á infancia a domicilio.
Ás axudas obxecto desta convocatoria destínase un orzamento total de tres millóns de euros (3.000.000 €), que se imputará á aplicación orzamentaria 12.02.312B.480.1 distribuído en dúas anualidades, dos cales corresponderán setecentos cincuenta mil euros (750.000 €) a 2017 e dous millóns douscentos cincuenta mil euros (2.250.000 €) a 2018.
Quinto.
Prazo de presentación de solicitudes
As solicitudes de axuda poderanse presentar desde o día seguinte ao da publicación desta orde no
Diario Oficial de Galicia
ata o 30 de abril de 2018.
Santiago de Compostela, 31 de outubro de 2017
RESOLUCIÓN do 2 de novembro de 2017, da Secretaría Xeral da Emigración, pola que se fai pública a convocatoria e a orde do día da reunión da Comisión Delegada do Consello de Comunidades Galegas.
Vicepresidencia e Consellería de Presidencia, Administracións Públicas e Xustiza — III. Outras disposicións — 10/11/2017

En cumprimento do establecido no artigo 28 do Decreto 111/2015, do 6 de agosto, polo que se aproba o Regulamento de organización e de funcionamento do Consello de Comunidades Galegas, coa conformidade do presidente da Xunta de Galicia,
Facer pública a convocatoria e a orde do día da reunión da Comisión Delegada do Consello de Comunidades Galegas, que terá lugar os días 12 e 13 de decembro de 2017 nunha localidade da provincia de Ourense.
Santiago de Compostela, 2 de novembro de 2017
Orde do día da reunión da Comisión Delegada do Consello de Comunidades Galegas, que terá lugar os vindeiros 12 e 13 de decembro de 2017, nunha localidade da provincia de Ourense.
1. Constitución da comisión e apertura da sesión.
2. Exposición das liñas de actuación da Secretaría Xeral da Emigración no ano 2017.
3. Presentación do borrador do Plan integral da emigración 2017-2020.
4. Presentación das liñas de actuación en materia de emigración para o ano 2018.
5. Informe das atribucións que o Decreto 111/2015, do 6 de agosto, lle atribúe á Comisión Delegada.
6. Rolda de intervencións.
7. Clausura da reunión.
RESOLUCIÓN do 30 de outubro de 2017 pola que se publican as subvencións concedidas en virtude da Orde do 1 de xuño de 2017 pola que se establecen as bases reguladoras e se convocan subvencións, en réxime de concorrencia competitiva, ás entidades privadas sen ánimo de lucro para realizar programas de carácter sociosanitario.
Consellería de Sanidade — III. Outras disposicións — 10/11/2017

En cumprimento do disposto no artigo 15.1 da Lei 9/2007, do 13 de xuño, de subvencións de Galicia, e do artigo 9 da Orde do 1 de xuño de 2017 (DOG núm. 144, do 16 de xuño), pola que se establecen as bases reguladoras e se convocan subvencións, en réxime de concorrencia competitiva, ás entidades privadas sen ánimo de lucro para realizar programas de carácter sociosanitario, publícanse as subvencións concedidas en virtude da dita orde.
Crédito orzamentario inicial: 232.000 €. O custo total das subvencións concedidas para a liña A e para a liña B irá con cargo á aplicación 5001.413A.481.21, co código de proxecto 201400027, dos orzamentos xerais da Comunidade Autónoma de Galicia para o ano 2017.
No que se refire aos beneficiarios, importes concedidos e finalidade da subvención, véxase anexo.
Santiago de Compostela, 30 de outubro de 2017
RESOLUCIÓN do 28 de decembro de 2017 pola que se amplía o prazo de presentación de solicitudes da Resolución do 19 de maio de 2017 pola que se dá publicidade ao acordo do Consello de Dirección que aproba as bases reguladoras das axudas aos proxectos de investimento empresarial, cofinanciadas polo Fondo Europeo de Desenvolvemento Rexional no marco do programa operativo Feder Galicia 2014-2020, e se convocan en réxime de concorrencia non competitiva.
Instituto Galego de Promoción Económica — III. Outras disposicións — 29/12/2017

No Diario Oficial de Galicia número 103, do 1 de xuño de 2017, publicouse a Resolución do 19 de maio de 2017 pola que se dá publicidade do acordo do Consello de Dirección que aproba as bases reguladoras das axudas aos proxectos de investimento empresarial, cofinanciadas polo Fondo Europeo de Desenvolvemento Rexional no marco do programa operativo Feder Galicia 2014-2020, e se convocan en réxime de concorrencia non competitiva.
No punto segundo da dita resolución, establécese que o prazo de presentación de solicitudes rematará cando se produza a primeira das seguintes circunstancias:
a) Que, conforme as solicitudes recibidas, se esgote o crédito orzamentario.
b) O 30 de decembro de 2017.
Unha vez finalizado o prazo non se admitirán máis solicitudes. Non obstante o anterior, no suposto de existir remanente de crédito cando finalice o prazo, mediante acordo do Consello de Dirección do Igape, que se publicará no Diario Oficial de Galicia e na páxina web do Igape, poderase ampliar o prazo anterior co límite do 31 de marzo de 2018.
Tendo en conta as solicitudes presentadas ata o momento e a previsión de solicitudes ata o 30 de decembro, non parece previsible a utilización do crédito cando finalice o prazo.
O Consello de Dirección do Igape, na súa xuntanza do 27 de decembro de 2017, acordou ampliar o prazo de presentación de solicitudes das bases reguladoras das axudas aos proxectos de investimento empresarial, cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020.
Por todo o anterior, de conformidade co disposto no artigo 32 da Lei 39/2015, do 1 de outubro, do procedemento administrativo común das administracións públicas, e dado que non se causan prexuízos a terceiros,
Artigo 1
Ampliar ata o 28 de marzo de 2018, inclusive, o prazo de presentación de solicitudes previsto na letra b) do punto segundo da Resolución do 19 de maio de 2017 mediante a que se lle deu publicidade ao acordo do Consello de Dirección que aproba as bases reguladoras das axudas aos proxectos de investimento empresarial, cofinanciadas polo Fondo Europeo de Desenvolvemento Rexional no marco do programa operativo Feder Galicia 2014-2020, e se convocan en réxime de concorrencia non competitiva.
Artigo 2
Esta resolución entrará en vigor o mesmo día da súa publicación no Diario Oficial de Galicia.
Santiago de Compostela, 28 de decembro de 2017
RESOLUCIÓN do 15 de decembro de 2017 pola que se dá publicidade, para os efectos das axudas deste instituto, da modificación a partir do 1 de xaneiro de 2018 dos límites máximos de intensidade de axuda aprobados para España pola Comisión Europea a España para o período 2014-2020.
Instituto Galego de Promoción Económica — III. Outras disposicións — 29/12/2017

Tendo en conta o establecido para Galicia no mapa español de axudas rexionais 2014-2020 aprobado por Decisión da Comisión do 21 de maio de 2014 e modificado por Decisión do 7 de novembro de 2016 (Axuda estatal nº SA 38472 e Axuda estatal nº SA 46099), en que se establecen dous períodos temporais con diferentes intensidades máximas de axuda permitidas a Galicia en virtude do artigo 107, número 3, letra c) do TFUE,
Dar publicidade, para o seu xeral coñecemento e no que atinxe ás axudas e subvencións convocadas polo Igape, que a intensidade máxima de axuda rexional permitida en Galicia no período comprendido entre o 1 de xaneiro de 2018 e o 31 de decembro de 2020 pasa a ser do 10 %.
Dita porcentaxe máxima de intensidade de axuda, adicionada aos límites máximos permitidos para axudas ao investimento en favor das pemes (artigo 17 do Regulamento (UE) núm. 651/2014 da Comisión do 17 de xuño de 2014, polo que se declaran determinadas categorías de axudas compatibles co mercado interior en aplicación dos artigos 107 e 108 do Tratado (DOUE núm. 187, do 26 de xuño de 2014), suporá que o límite máximo de intensidade das axudas do Igape aos investimentos das pemes, concedidas a partir do 1 de xaneiro de 2018 non poderá superar o 30 % para os investimentos das pequenas empresas e o 20 % para os investimentos das medianas empresas.
Santiago de Compostela, 15 de decembro de 2017
RESOLUCIÓN do 18 de decembro de 2017 pola que se publica a variación do tipo de xuro durante o exercicio 2018 para as operacións acollidas ao Programa de préstamos para financiar proxectos de investimento e circulante na Comunidade Autónoma de Galicia con fondos do Banco Europeo de Investimentos (BEI).
Instituto Galego de Promoción Económica — III. Outras disposicións — 29/12/2017

Mediante resolucións do 22 de marzo de 2011 e do 22 de outubro de 2015 publicáronse os acordos do Consello de Dirección do Instituto Galego de Promoción Económica (Igape) que aproban o programa de préstamos do Igape para financiar proxectos de investimento na Comunidade Autónoma de Galicia con fondos do Banco Europeo de Investimentos (BEI) (DOG núm. 63, do 30 de marzo de 2011, e DOG núm. 209, do 3 de novembro de 2015).
No dito programa establécese que o tipo de xuro de referencia se determinará anualmente segundo a media do euríbor a un ano rexistrado nos meses de setembro, outubro e novembro do exercicio anterior e que entrará en vigor a partir do 1 de xaneiro de cada ano, o cal debe ser publicado no Diario Oficial de Galicia.
Visto o exposto, e unha vez verificados os datos relativos á evolución do euríbor, e en virtude das facultades que teño conferidas,
O tipo de xuro de referencia que se aplicará durante o ano 2018 ás operacións en vigor do Programa de préstamos para financiar proxectos de investimento e circulante na Comunidade Autónoma de Galicia con fondos do Banco Europeo de Investimentos (BEI), ao abeiro da Resolución do 22 de marzo de 2011 (DOG núm. 63, do 30 de marzo) e da Resolución do 22 de outubro de 2015 (DOG núm. 209, do 3 de novembro de 2015) será do -0,1792 %.
Santiago de Compostela, 18 de decembro de 2017
EXTRACTO da Orde do 19 de decembro de 2017 pola que se establecen as bases reguladoras das axudas para o apoio ás actividades de información e promoción realizadas por grupos de produtores no mercado interior, cofinanciadas co Fondo Europeo Agrícola de Desenvolvemento Rural (Feader) no marco do Programa de desenvolvemento rural (PDR) de Galicia 2014-2020, e se convocan para o exercicio orzamentario 2018.
Consellería do Medio Rural — III. Outras disposicións — 29/12/2017

BDNS (Identif.): 377036.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións:
(http://www.pap.minhap.gob.es/bdnstrans/index):
Primeiro.
Beneficiarias
Poderán ser beneficiarias destas axudas as agrupacións que, baixo calquera fórmula xurídica, reúnan produtores (entendidos como tales os titulares de explotacións agrarias ou de instalacións de transformación) que participen nun réxime de calidade susceptible de apoio pola submedida 3.10, para accións de promoción no mercado interior relacionadas con produtos cubertos por algún deses réximes.
Segundo.
Obxecto
Esta orde ten por obxecto establecer as bases reguladoras e efectuar a convocatoria para o ano 2018 das axudas que, en réxime de concorrencia competitiva, vai conceder a Consellería do Medio Rural para actuacións de información e promoción dos produtos agroalimentarios galegos con calidade diferenciada no marco do Programa de desenvolvemento rural para Galicia 2014-2020.
Terceiro.
Bases reguladoras
Orde do 19 de decembro de 2017 pola que se establecen as bases reguladoras das axudas para o apoio ás actividades de información e promoción realizadas por grupos de produtores no mercado interior, cofinanciadas co Fondo Europeo Agrícola de Desenvolvemento Rural (Feader) no marco do Programa de desenvolvemento rural de Galicia 2014-2020, e se convocan para o exercicio orzamentario 2018.
Cuarto.
Importe
Trátase de subvencións a fondo perdido que poden chegar ata o 70 % do gasto realizado. O orzamento total da convocatoria é de dous millóns de euros (2.000.000 €) para a anualidade 2018 e un millón cincocentos mil euros (1.500.000 €) para a anualidade 2019.
Quinto.
Prazo de presentación de solicitudes
O prazo de presentación de solicitudes será dun mes contado a partir do día seguinte ao da publicación da orde de convocatoria no
Diario Oficial de Galicia
.
Santiago de Compostela, 19 de decembro de 2017
ORDE do 22 de decembro de 2017 pola que se modifica a Orde do 21 de xullo de 2017 pola que se establecen as bases reguladoras para a concesión de subvencións aos concellos galegos, destinadas á mellora da accesibilidade nos edificios e espazos de uso público, cofinanciadas polo programa operativo do Fondo Europeo de Desenvolvemento Rexional Galicia 2014-2020, e se procede á súa convocatoria para os anos 2017 e 2018.
Consellería de Política Social — III. Outras disposicións — 29/12/2017

Con data do 9 de agosto de 2017 publicase no Diario Oficial de Galicia a Orde do 21 de xullo de 2017 pola que se establecen as bases reguladoras para a concesión de subvencións aos concellos galegos, destinadas á mellora da accesibilidade nos edificios e espazos de uso público, cofinanciadas polo programa operativo do Fondo Europeo de Desenvolvemento Rexional Galicia 2014-2020, e se procede á súa convocatoria para os anos 2017 e 2018.
No artigo 6.1.b) da dita Orde do 21 de xullo de 2017 está disposto, como obriga para os solicitantes, que deben prever o inicio e o remate da execución material da actuación no prazo que determinen, incluído dentro do correspondente intervalo alternativo.
Respecto do que abrangue desde o 1 de decembro de 2017 e ata o 31 de outubro de 2018, gastos con imputación á anualidade 2018, reflíctese a limitación de que a execución material se inicie, en todo caso, antes do 31 de decembro de 2017.
Tendo en conta a data actual, considérase conveniente reaxustar o prazo de execución material das actuacións subvencionadas por parte dos concellos beneficiarios das axudas.
Por iso, e facendo uso das facultades que teño atribuídas pola Lei 1/1983, do 22 de febreiro, de normas reguladoras da Xunta e da súa Presidencia,
Artigo único. Modificación da Orde do 21 de xullo de 2017 pola que se establecen as bases reguladoras para a concesión de subvencións aos concellos galegos, destinadas á mellora da accesibilidade nos edificios e espazos de uso público, cofinanciadas polo programa operativo do Fondo Europeo de Desenvolvemento Rexional Galicia 2014-2020, e se procede á súa convocatoria para os anos 2017 e 2018
A alínea b) 2º do punto 1 do artigo 6 da Orde do 21 de xullo de 2017 pola que se establecen as bases reguladoras para a concesión de subvencións aos concellos galegos, destinadas á mellora da accesibilidade nos edificios e espazos de uso público, cofinanciadas polo programa operativo do Fondo Europeo de Desenvolvemento Rexional Galicia 2014-2020, e se procede á súa convocatoria para os anos 2017 e 2018, queda redactada como segue:
«2º. Desde o 1 de decembro de 2017 e ata o 31 de outubro de 2018: o gasto imputarase á anualidade 2018».
Disposición adicional
1. Esta modificación non afecta o prazo establecido para a presentación de solicitudes.
2. Todas as referencias contidas na orde modificada e na documentación dos solicitantes relativas ao prazo concreto de execución se entenderán realizadas ao sinalado no artigo anterior.
Disposición derradeira única.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 22 de decembro de 2017
RESOLUCIÓN do 28 de decembro de 2017 pola que se ordena a publicación do Acordo do Consello da Xunta de Galicia do 28 de decembro de 2017 polo que se aproba a relación de postos de traballo da Axencia Galega da Industria Forestal.
Consellería de Facenda — III. Outras disposicións — 29/12/2017

A aprobación da relación de postos de traballo da axencia pública autonómica Axencia Galega da Industria Forestal xustifícase polas razóns indicadas no punto primeiro do acordo.
En consecuencia, por proposta do director da axencia, unha vez consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia, na súa reunión do día 28 de decembro de 2017, adoptou o seguinte
Primeiro. Apróbase a relación de postos de traballo da Axencia Galega da Industria Forestal, nos termos que se sinalan no anexo a este acordo, derivada da aprobación do Decreto 81/2017, do 3 de agosto, polo que se crea a Axencia Galega da Industria Forestal e se aproban os seus estatutos, e baseada nas necesidades funcionais e organizativas desta.
Segundo. Ordénase a súa publicación no Diario Oficial de Galicia para os efectos da entrada en vigor o día 1 de xaneiro de 2018.
Visto o Acordo adoptado polo Consello da Xunta de Galicia, na súa reunión do 28 de decembro de 2017, relativo á aprobación da relación de postos de traballo da axencia pública autonómica Axencia Galega da Industria Forestal, coa finalidade de cumprir o dito acordo, de conformidade coa Orde da Consellería de Facenda do 8 de xullo de 2013 sobre delegación de competencias na Dirección Xeral da Función Pública (DOG núm. 136, do 18 de xullo), dispoño que se publique no Diario Oficial de Galicia como anexo a esta resolución.
Santiago de Compostela, 28 de decembro de 2017
RESOLUCIÓN do 20 de decembro de 2017, da Secretaría Xeral de Medios, pola que se publican as axudas concedidas a empresas xornalísticas e de radiodifusión.
Vicepresidencia e Consellería de Presidencia, Administracións Públicas e Xustiza — III. Outras disposicións — 29/12/2017

De conformidade co disposto no artigo 15 da Lei 9/2007, do 13 de xuño, de subvencións de Galicia, e no artigo 23 da Resolución do 20 de abril de 2017, da Secretaría Xeral de Medios, pola que se aproban as bases reguladoras para a concesión de axudas económicas, en réxime de concorrencia non competitiva, destinadas a empresas xornalísticas e de radiodifusión, e se procede á súa convocatoria para o ano 2017 (DOG nº 84, do 3 de maio), procédese á publicación no anexo das empresas beneficiarias.
Estas axudas fináncianse con cargo ás aplicacións orzamentarias 04.20.151A.470.1 e 04.20.461A.470.1 dos orzamentos xerais da Comunidade Autónoma de Galicia para o ano 2017.
Santiago de Compostela, 20 de decembro de 2017
RESOLUCIÓN do 20 de setembro de 2017, da Secretaría Xeral de Medios, pola que se dá publicidade aos convenios de colaboración subscritos dentro do segundo cuadrimestre do ano 2017.
Vicepresidencia e Consellería de Presidencia, Administracións Públicas e Xustiza — III. Outras disposicións — 29/12/2017

De acordo co previsto no artigo 15.2 da Lei 1/2016, do 18 de xaneiro, de transparencia e bo goberno, dispoño dar publicidade aos convenios de colaboración subscritos pola Secretaría Xeral de Medios dentro do segundo cuadrimestre do ano 2017, que se incorporan como anexo a esta resolución.
O que se fai público para xeral coñecemento.
Santiago de Compostela, 20 de setembro de 2017
DECRETO 130/2017, do 7 de decembro, polo que se declara en concreto a utilidade pública e se dispón a urxente ocupación dos bens e dereitos afectados polo proxecto de construción de autovía AG-59, treito A Ramalllosa-enlace AC-241, de clave GA/08/022.01.1, nos concellos da Estrada e Teo.
Consellería de Infraestruturas e Vivenda — III. Outras disposicións — 27/12/2017

Este proxecto ten por obxecto levar a cabo actuacións na autovía AG-59, no treito comprendido entre o enlace da Ramallosa e o enlace da estrada AC-241; estas obras constitúen a prolongación do actual percorrido entre Santiago de Compostela e A Ramallosa, dando continuidade á autovía AG-59 en servizo.
Coa construción desta nova infraestrutura preténdese rebaixar o tráfico que na actualidade circula polas estradas autonómicas AC-841 e PO-841, así como aumentar notablemente a capacidade do itinerario e a seguridade viaria, reducindo a accidentalidade.
A competencia para a execución da expropiación forzosa, no ámbito das estradas non incorporadas á rede do Estado, con itinerarios que se desenvolvan integramente no seu territorio, correspóndelle á Comunidade Autónoma de Galicia, ao abeiro do punto dous do artigo 28 do Estatuto de autonomía de Galicia, aprobado pola Lei orgánica 1/1981, do 6 de abril.
Correspóndelle ao Consello da Xunta de Galicia, como órgano equivalente ao Consello de Ministros, no ámbito da Administración autonómica, o recoñecemento concreto da utilidade pública e a declaración da urxente ocupación dos bens afectados pola expropiación a que dá lugar a realización da obra, segundo o previsto nos artigos 10 e 52 da Lei do 16 de decembro de 1954, de expropiación forzosa.
Na súa virtude, por proposta da conselleira de Infraestruturas e Vivenda e logo da deliberación do Consello da Xunta de Galicia, na súa reunión do día sete de decembro de dous mil dezasete,
Artigo único. Declarar, en concreto, a utilidade pública e a necesidade de urxente ocupación, para os efectos de expropiación forzosa, dos bens e dereitos que se concretan no expediente administrativo instruído, así como en calquera das modificacións que sexa necesario realizar para a execución do proxecto de construción: autovía AG-59, treito: A Ramallosa-enlace AC-241, de clave: GA/08/022.01.1.
Santiago de Compostela, sete de decembro de dous mil dezasete
RESOLUCIÓN do 18 de decembro de 2017 pola que se publica a oferta de emprego público do persoal de administración e servizos para o ano 2017.
Universidade de Santiago de Compostela — III. Outras disposicións — 27/12/2017

Conforme o disposto no artigo 70 do Real decreto lexislativo 5/2015, do 30 de outubro, polo que se aproba o texto refundido da Lei do Estatuto básico do empregado público; no artigo 48 da Lei 2/2015, do 29 de abril, do emprego público de Galicia, e nos artigos 19 da Lei 3/2017, do 27 de xuño, de orzamentos xerais do Estado para o ano 2017, e 12 e 34 da Lei 1/2017, do 8 de febreiro, de orzamentos xerais da Comunidade Autónoma de Galicia para o ano 2017, así como nos estatutos da Universidade de Santiago de Compostela e no Acordo do Consello de Goberno, do 1 de decembro de 2017, polo que se aprobou a oferta de emprego público do persoal de administración e servizos, logo da negociación cos órganos de representación do persoal de administración e servizos, e da autorización emitida pola Consellería de Facenda da Xunta de Galicia, mediante a Resolución do 15 de decembro de 2107,
Primeiro. Publicar a oferta de emprego público do persoal de administración e servizos da USC para o ano 2017, recollida no anexo a esta resolución.
Segundo. Esta oferta de emprego inclúe as necesidades de recursos humanos con asignación orzamentaria que non poden ser cubertas cos efectivos de persoal existentes, segundo se detalla no anexo, todo dentro do contexto global de restrición orzamentaria que afecta as administracións públicas.
Terceiro. A planificación dos recursos humanos na USC oriéntase a potenciar a estabilidade no emprego de persoal interino ou contratado laboral en escalas e categorías nas cales os procesos selectivos permitan incluír a consolidación de todas as vacantes.
Cuarto. As convocatorias das probas selectivas de acceso libre derivadas da presente oferta publicaranse no Diario Oficial de Galicia e no Boletín Oficial del Estado, para garantir a publicidade exixida no artigo 75.2 da Lei 6/2001, do 21 de decembro, de universidades, e executaranse dentro do prazo máximo previsto no artigo 70 do texto refundido da Lei do Estatuto básico do empregado público.
Santiago de Compostela, 18 de decembro de 2017
ORDE do 1 de decembro de 2017 pola que se modifica a oficina de Rexistro Auxiliar da Axencia Galega de Emerxencias, pertencente ao Sistema único de rexistro.
Vicepresidencia e Consellería de Presidencia, Administracións Públicas e Xustiza — III. Outras disposicións — 27/12/2017

O Decreto 191/2011, do 22 de setembro, de organización e funcionamento dos rexistros da Administración xeral e das entidades públicas instrumentais da Comunidade Autónoma de Galicia, dispón no seu artigo 8.2 que a creación, modificación ou supresión das oficinas de rexistro auxiliares se fará mediante orde da consellería competente en materia de administracións públicas, por proposta da consellería ou entidade correspondente, logo de informe da Oficina de Rexistro Xeral.
No anexo I do Decreto 191/2011, do 22 de setembro, de organización e funcionamento dos rexistros da Administración xeral e das entidades públicas instrumentais da Comunidade Autónoma de Galicia (DOG núm. 196, do 13 de outubro), figura a listaxe inicial de oficinas de rexistro. A relación actualizada delas está á disposición da cidadanía no portal institucional www.xunta.es, segundo o previsto na disposición adicional segunda dese decreto.
Debido a unha variación da situación da Axencia Galega de Emerxencias xurdiu a necesidade de modificar a súa oficina de rexistro para reflectir a nova localización.
Polo exposto e en uso das facultades que me confiren os artigos 34.6 e 38 da Lei 1/1983, do 22 de febreiro, de normas reguladoras da Xunta e da súa Presidencia,
Artigo único. Modificación dunha oficina de rexistro auxiliar
Modifícase o enderezo do Rexistro Auxiliar da Axencia Galega de Emerxencias, que pasa a estar na Avenida da Cultura, s/n, 36680 A Estrada (Pontevedra).
Disposición derradeira primeira
O establecido nesta orde non suporá incremento de gasto.
Disposición derradeira segunda
Esta orde producirá efectos o mesmo día da súa publicación no
Diario Oficial de Galicia
.
Nesa mesma data actualizarase para a cidadanía a relación de oficinas de rexistro auxiliar, existente na páxina web institucional.
Santiago de Compostela, 1 de decembro de 2017
RESOLUCIÓN do 5 de decembro de 2017, da Dirección Xeral de Enerxía e Minas, pola que se establece o formato da notificación de posta fóra de servizo do ascensor regulada no Decreto 107/2017, do 26 de outubro, relativo aos ascensores instalados na Comunidade Autónoma de Galicia.
Consellería de Economía, Emprego e Industria — III. Outras disposicións — 26/12/2017

A disposición adicional segunda do Decreto 107/2017, do 26 de outubro, relativo aos ascensores instalados na Comunidade Autónoma de Galicia, establece que a dirección xeral competente en materia de industria publicará no
Diario Oficial de Galicia
o formato da notificación de posta fóra de servizo do ascensor, regulada no artigo 8 do dito decreto.
De acordo co que antecede,
Establecer o formato da notificación de posta fóra de servizo do ascensor, regulada no artigo 8 do Decreto 107/2017, do 26 de outubro, relativo aos ascensores instalados na Comunidade Autónoma de Galicia, segundo o modelo que figura no anexo desta resolución.
Santiago de Compostela, 5 de decembro de 2017
ORDE do 19 de decembro de 2017 pola que se fai público o incremento do importe das axudas previstas na Orde do 24 de marzo de 2017 pola que se establecen as bases polas que se rexerá a concesión da prestación económica de pagamento único por fillas e fillos menores de tres anos para o ano 2017.
Consellería de Política Social — III. Outras disposicións — 26/12/2017

A Orde do 24 de marzo de 2017 pola que se establecen as bases polas que se rexerá a concesión da prestación económica de pagamento único por fillas e fillos menores de tres anos para o ano 2017 establece no seu artigo 2 que o financiamento destas axudas efectuarase con cargo aos orzamentos xerais da Comunidade Autónoma de Galicia para o ano 2017, a través dos créditos consignados na aplicación 12.02.312B.480.0, polo importe global de 3.000.000 euros, que poderá ser obxecto de ampliación.
Tendo en conta o volume de solicitudes recibidas e tratando de dar resposta á ampla demanda da axuda, deben artellarse as medidas necesarias para garantir o dereito das persoas solicitantes e que cumpren os requisitos determinados na Orde do 24 de marzo de 2017 a poder recibir as axudas que lles corresponden, polo que parece oportuno incrementar o importe destinado á dotación orzamentaria consignada na respectiva orde para a concesión das ditas prestacións económicas.
Por todo o exposto e no uso das facultades que me foron conferidas,
RESOLVO:
Artigo único.
Incremento dos créditos
Increméntase o importe total dos créditos, para o financiamento das axudas previstas na Orde do 24 de marzo de 2017 pola que se establecen as bases polas que se rexerá a concesión da prestación económica de pagamento único por fillas e fillos menores de tres anos para o ano 2017, en 400.000 euros, na aplicación orzamentaria 12.02.312B.480.0.
Disposición derradeira única.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 19 de decembro de 2017